Det flyver om ørene med pile udenfor spejderhytten i Tranum i efterårsferien. Her står programmet nemlig på bue og pil, klatring, mad over bål og andre hyggelige aktiviteter. Det er KFUM-spejderne i Tranum, der har inviteret ukrainske flygtningebørn fra det lokale asylcenter på efterårsaktiviteter hele ugen. Ivan Hedokov er en af dem, der har sagt ja til at deltage. Han kom til Danmark 29. marts og har i denne uge efterårsferie fra Fjerritslev Skole, og han er glad for, at der sker noget i ferien: - Jeg synes, det hele er sjovt, fordi vi er sammen med spejderne, siger han på halvt dansk, halvt engelsk. En ny hverdag Ivan er bare én af 1202 ukrainske børn, der nu har ophold i Nordjylland. Han går i modtageklasse og har som de andre børn måttet starte en helt ny hverdag her. En hverdag som Dansk Flygtningehjælp forsøger at gøre lettere gennem initiativet ”Trivsel gennem fritidsfællesskaber”. Det er netop gennem det projekt, KFUM inviterer på efterårsferie. Trivsel gennem fællesskaber Dansk Flygtningehjælp står bag dagens initiativ. Samarbejdet er et af mange, hvor NGO'en arbejder sammen med lokale foreninger i projektet. - For mange flygtningefamilier, der kommer til landet, er der rigtig mange nye ting, man skal forholde sig til, og ting som skal falde på plads i en ny hverdag. Både ting som opholdstilladelse og boligplacering fylder, siger Jacob Midtgaard og fortsætter: - Fra de ukrainske flygtninge mærker vi nu en stigende interesse for foreningsdeltagelse. Det er det med at komme ud og være en del af noget andet sammen med sin familie, forklarer han. Ivan Hedokov fortæller, at det giver ham meget at være sammen med danske børn og voksne, og det er derfor, han allerede kan en del dansk. På trods af de hårde omstændigheder, er han glad for at være i Danmark: - Jeg har det godt i Danmark. Jeg elsker Danmark. Se indslaget her

Referat:
Mere end 10.000 børn har som følge af Ukrainekrigen forladt deres liv i hjemlandet til fordel for en ny hverdag i Danmark.